SA kletsrymer met blikkies gegooi tydens vertoning | Maroela Media
AKA. Foto: ANA
Die gewilde Suid-Afrikaanse kletsrymer AKA is met vol blikkies bier gegooi tydens 'n Versoeningsdagkonsert in Potchefstroom, Noordwes.
Kiernan Forbes, beter bekend as AKA, het sy misnoeë oor die voorval op sosiale media uitgespreek. Hy was een van die kunstenaar by die "All White 80s Party" by Trimpak. Nasty C, Destruction Boyz, Shane Eagle, Mlindo en DJ Maphorisa was van die ander kunstenaars.
AKA het op sy Twitter-profiel gesê hy is baie teleurgesteld deur van die konsertgangers se optrede. "Ek verstaan heeltemal dat mense opgewonde is en 'n goeie tyd wil hê maar om deur 'n vol blikkie bier getref te word, is nie aan nie. Ongelukkig het iemand die vertoning vir almal bederf. Ek het nog nooit verstaan hoe die gooi van bierblikkies 'n manier is om opgewondenheid te wys nie … maar vanaand het ek amper seergekry."
AKA het ook 'n video gedeel wat wys hoe bierblikkies op die verhoog gegooi word terwyl hy optree. Hy het daarna aan konsertgangers gesê hy moet die verhoog vir sy eie veiligheid verlaat.
"Ek is regtig jammer. Julle het gesien ons het terug op die verhoog probeer gaan. Die organiseerders het selfs op die verhoog gegaan en mense gevra om nie blikkies te gooi nie." Volgens AKA het mense egter aangehou blikkies gooi.
"Verstaan julle nie dat ek nie my kop oopgebars wil hê deur 'n blikkie bier nie? Hoekom sal ek myself in so 'n posisie plaas? Dit is teleurstellend en mense moet leer om hulle te gedra."
Talle ondersteuners was egter nie simpatiek nie en het daarop gewys dat hy in die verlede al van sy ondersteuners sleg behandel het.
AKA het in 2016 'n ondersteuner se selfoon van 'n balkon af gegooi nadat die ondersteuner 'n foto saam met hom probeer neem het tydens die "Super Mag Show" in Kaapstad. AKA het glo ook verlede maand 'n ondersteuner se selfoon gegryp en in die skare ingegooi toe die ondersteuner 'n video gemaak het tydens 'n optrede by 'n nagklub in Johannesburg.